b'\n_START_ARTICLE_\nMaria Mena\n_START_SECTION_\nBiograafia\n_START_PARAGRAPH_\nMaria Mena s\xc3\xbcndis loomingulises perekonnas. Tema norralannast ema kirjutas n\xc3\xa4idendeid ja nicaragualasest isa oli trummar. Isa on m\xc3\xa4nginud mitmes Oslo b\xc3\xa4ndis._NEWLINE_Maria ja ta vend Tony said nime Leonard Bernsteini muusikalist "West Side Story". Nende vanemad lahutasid, kui Maria oli \xc3\xbcheksane, mist\xc3\xb5ttu tekkis tal depressioon ja arenes v\xc3\xa4lja ka toitumish\xc3\xa4ire._NEWLINE_P\xc3\xa4rast 13-aastaseks saamist l\xc3\xa4ks Maria elama isa juurde. Ta laulis ja kirjutas laule oma tunnetest ja pettumustest. Mitte k\xc3\xb5ikidest p\xc3\xa4evikusse kirjutatud lugudest pole saanud laule, aga "My Lullaby" on \xc3\xbcks nendest, v\xc3\xa4ljendades tema valu vanemate lahutuse p\xc3\xa4rast._NEWLINE_Maria anus isa, et ta korraldaks ta demo tegemise. Isa v\xc3\xb5ttiski \xc3\xbchendust muusikat\xc3\xb6\xc3\xb6stuse esindajatega lootuses lasta Maria laule salvestada. Ta esitles Maria laule mitmele plaadifirmale. Sony Music allkirjastas Maria Menaga lepingu. Aastal 2002 esitles ta Norras oma deb\xc3\xbc\xc3\xbctsinglit "Fragile (Free)", mis ei j\xc3\xb5udnud edetabelitesse._NEWLINE_Teine singel \xe2\x80\x9eMy Lullaby\xe2\x80\x9c saavutas Norra muusikaedetabelites 5. koha. Noorel lauljannal kogunes kiiresti palju f\xc3\xa4nne ja peagi t\xc3\xa4hendas see populaarsus plaatinaplaati. P\xc3\xa4rast suurt edu avaldas ta oma deb\xc3\xbc\xc3\xbctalbumi \xe2\x80\x9eAnother Phase\xe2\x80\x9c, mis saavutas Norra edetabelites kuuenda koha._NEWLINE_20. juulil 2004 tegi Mena etteaste David Lettermani saates oma esimese rahvusvahelise albumi "White Turns Blue" esitlemiseks. "You\'re the Only One" ja "Just a Little Bit" olid laulud, mis j\xc3\xb5udsid edetabelite tippu.'